 Na osnovu člana 3 Zakona o rodnoj ravnopravnosti („Sl.list RCG“ br. 46/07),  člana 44 Statuta opštine Mojkovac, („Sl. list CG - opštinski propisi broj 31/10 i 26/12”) i člana 6 Memoranduma o saradnji potpisanog 22.06.2012.godine, izmedju OSCE-a Misija u Crnoj Gori, Ministarstva za ljudska i manjinska prava i opštine Mojkovac, Skupština opštine Mojkovac, na sjednici održanoj 27.06.2013. godine, donijela je

O D L U K U

o rodnoj ravnopravnosti 
Opšte odredbe

Član 1

Ovom odlukom u Opštini Mojkovac (u daljem tekstu Opština) uređuje se ostvarivanje ravnopravnosti žena i muškaraca, donošenje propisa i drugih akata i preduzimanje posebnih mjera za sprečavanje diskriminacije zasnovane na polu i stvaranje jednakih mogućnosti za ostvarivanje svih prava i obaveza pripadnika/ca oba pola u lokalnoj samoupravi, javnim ustanovama i službama čiji je osnivač Opština.
Član 2

Ovom odlukom, Skupština opštine Mojkovac se obavezuje na priznavanje i sprovođenje principa ravnopravnosti polova u skladu sa ustavnim opredeljenjima i zakonskim propisima u Crnoj Gori, kao i međunarodnim dokumentima.
Član 3

Principe iz člana 2 ove Odluke nadležni organi će sprovoditi donošenjem i realizacijom lokalnih

planova djelovanja.
 Lokalni planovi djelovanja treba da sadrže rodne komponente na osnovu kojih se vrši stalna procjena i vrednovanje uključenosti muškaraca i žena, kroz prikupljanje statističkih podataka i procjene uticaja koji usvojene politke imaju na položaj žena i muškaraca u lokalnoj zajednici, i posljedica koje imaju u primjeni određenih politika.

Član 4

Usvajanjem politike, kojom se uvode načela ravnopravnosti polova u Opštini, promoviše se djelotvornost principa jednakih mogućnosti oba pola, kojom se obezbijeđuje potpuniji odgovor na potrebe i interese različitih kategorija građana i građanki, djelotvornija raspodjela ljudskih i novčanih resursa, osnažuju mehanizmi donošenja odluka i potpunijeg učešća građana i građanki u tom procesu, te ojačava funkcionisanje demokratije.

Član 5

Svim zaposlenim u organima lokalne uprave, javnim službama i ustanovama, čiji je osnivač Opština i mjesnim zajednicama na teritoriji Opštine, garantuje se jednak tretman i ostvarivanje jednake koristi od rezultata rada, jednake mogućnosti kod korišćenja svih pogodnosti, jednake uslove napredovanja, pristup obukama i sticanju novih znanja i vještina i sve druge povoljnosti iz rada i po osnovu rada pod jednakim uslovima.
Osnovni pojmovi
Član 6

Pojam diskriminacije

a) Diskriminacija po osnovu pola je svako pravno ili faktičko, neposredno ili posredno razlikovanje, privilegovanje, isključivanje ili ograničavanje zasnovano na polu zbog kojeg se nekom licu otežava ili negira priznavanje, uživanje ili ostvarivanje ljudskih prava i sloboda u političkom, obrazovnom, ekonomskom, socijalnom, kulturnom, sportskom, građanskom i drugim

područjima javnog života.

Diskriminacijom se ne smatraju opšte i posebne mjere, donijete ili preduzete radi otklanjanja i sprječavanja nejednakog tretmana žena i muškaraca, otklanjanja posljedica nejednakog tretmana

žena i muškaraca i promovisanja rodne ravnopravnosti.

Diskriminacija može biti neposredna i posredna.

Neposredna diskriminacija po osnovu pola postoji kad se lice tretira ili može biti tretirano nepovoljnije u odnosu na lice drugog pola, u istoj ili sličnoj situaciji, isključivo po osnovu pola.
Posredna diskriminacija po osnovu pola postoji kad propis, drugi akt, kriterijum ili radnja, u istim ili sličnim okolnostima, dovodi u nepovoljniji položaj lice jednog pola u odnosu na lice drugog pola.

Član 7
Ostali pojmovi
Rod je društveno uspostavljena uloga žena i muškaraca u javnom i privatnom životu koja se razvila na biološkoj razlici polova;

Pol predstavlja biološku karakteristiku po kojoj se razlikuju ljudska bića na muške i ženske;

Jednake mogućnosti podrazumijevaju nepostojanje ograničenja po osnovu pola za učešće muškaraca i žena u političkoj, ekonomskoj, društvenoj, kulturnoj i drugim oblastima društvenog života čime se obezbedjujeuje ostvarivanje njihovih prava i sloboda;
Nasilje po osnovu pola je djelo kojim se nanosi li može biti nanijeta fizička, mentalna, seksualna ili ekonomska šteta ili patnja, kao i prijetnja takvim djelom koja ozbiljno sputava lice da uživa u svojim pravima i slobodama u javnom ili privatnom životu, uključujući porodično nasilje, incest, silovanje i trgovinu ljudima;

Seksualno uznemiravanje je svako neželjeno fizičko, verbalno ili neverbalno ponašanje seksualnog karaktera, koje ima za cilj ili predstavlja povredu ličnog dostojanstva ili kad stvara stanje straha, neugodno, agresivno, ponižavajuće ili uvredljivo stanje.

Član 8
Primjena principa ravnopravnosti

Princip ravnopravnosti polova primjenjuje se naročito prilikom izbora, postavljenja, imenovanja

i konstituisanja, u:
Skupštini , radnim tijelima i komisijama koje ona imenuje,

Organima lokalne uprave,

Radnim tijelima i komisijama koje imenuje predsjednik/ca Opštine

Organima upravljanja javnih službi čiji je osnivač Opština,

Savjetima mjesnih zajednica na teritoriji Opštine.
Član 9

Prilikom izbora, postavljenja ili imenovanja lica u službama i konstituisanja organa i tijela iz prethodnog člana ove odluke, nadležni subjekti su dužni da obezbijede zastupljenost najmanje 30%  pripadnika/ca manje zastupljenog pola u svim organima i tijelima.
Član 10

Princip ravnopravnosti polova primjenjuje se i u postupku imenovanja lica u delegacijama koje učestvuju u predstavljanju opštine u okviru ostvarivanja prava i obaveza iz njene nadležnosti.

Prilikom određivanja sastava, izbora i imenovanja delegacija koje predstavljaju Opštinu u međunarodnoj i međuopštinskoj saradnji, sajamskim manifestacijama, kao i projektima prekogranične saradnje, žene i muškarci biće ravnopravno predstavljeni.

Oba pola imaju pravo da ravnomjerno i bez diskriminacije predstavljaju Opštinu u međunarodnoj i međuopštinskoj saradnji, koja se ostvaruje u okviru nadležnosti Opštine, da budu predstavljeni i da učestvuju u radu međunarodnih i međuopštinskih institucija čija je članica Opština Mojkovac.

Član 11
U sastav svake delegacije, koja po bilo kom osnovu predstvalja Opštinu, bira se najmanje 30 % lica manje zastupljenog pola.

Član 12

Organi Opštine  su dužni da ocjenjuju i vrednuju uticaj svih svojih odluka i aktivnosti na položaj žena i muškaraca u svim fazama planiranja, donošenja i sprovođenja odluka, kao i da prikupljaju, evidentiraju i obrađuju, po polnoj pripadnosti statističke podatke i informacije koje se obrađuju u okviru njihove nadležnosti.

Član 13

Organi Opštine će, u skladu sa odredbama važećih zakonskih propisa iz ove oblasti, preduzimati podsticajne i programske mjere za podsticanje i ostvarivanje rodne ravnopravnosti na osnovu analize položaja žena i muškaraca u oblasti za koju se utvrđuju.

U okviru mjera iz prethodnog stava, organi opštine Mojkovac preduzimaju kontinuirane aktivnosti na podizanju svijesti javnih službenika/ca i namještenika/ca usvajanjem različitih mjera kojima se mjeri njihov uticaj na korisnike/ce, stalnim edukacijama i uvođenjem djelotvornih i trajnih programa obuke za zapošljene.

Organi Opštine aktivno sarađuju sa Ministarstvom za ljudska i manjinska prava i drugim organima i tijelima, međunarodnim organizacijama, kao i nevladinim organizacijama, koje se bave pitanjima rodne ravnopravnosti u cilju postizanja rodne ravnopravnosti na teritoriji Opštine.

Član 14

Organi Opštini vodiće aktivnu politiku na promovisanju i podizanju svijesti o važnosti i djelotvornosti uvođenja načela ravnopravnosti polova u medijima.

Član 15

Institucionalni mehanizmi za ostvarivanje rodne ravnopravnosti su: Savjet za rodnu ravnopravnost, kontakt osoba za rodnu ravnopravnost.
Član 16

Savjet za rodnu ravnopravnost i koordinator/ka za rodnu ravnopravnost u saradnji sa organima lokalne uprave i drugim organima, ustanovama i organizacijama razmatra odluke i druga akta koja se odnose na ostvarivanje načela rodne ravnopravnosti i prati primjenu tih akata kroz njihovo sprovođenje.

Član 17

Ova odluka stupa na snagu osmog dana od dana objavljivanja u „Službenom listu CG- opštinski

propisi“.

Broj: 05-119                                                                                            
Mojkovac,27.06.2013.godine                                                              

SKUPŠTINA OPŠTINE MOJKOVAC

P R E D S J E D N I K

                                                                                                                                         Slavenko Blažević

